Dušan Rapoš

Dušan Rapoš (* 20. jún 1953, Moravany) je slovenský režisér, scenárista a hudobný skladateľ. Umelecký pseudonym Sui Generis (svojho druhu) alebo SG. Je manželom herečky Evy Vejmělkovej, synom slovenského publicistu Vladimíra Rapoša a vnukom európskeho architekta a staviteľa Miloša Rapoša.

Vyštudoval katedru žurnalistiky na Filozofickej fakulte Univerzity Komenského v Bratislave (1975) a filmovú réžiu na bratislavskej VŠMU (1982). Počas štúdií pracoval ako novinár a redaktor v rozhlase (Dobré ráno). Od roku 1982 pracoval v spravodajskom filme a venoval sa tvorbe týždenníkov. Okrem práce vo filme sa venuje divadelnej tvorbe, skladaniu hudby (napr. balet Deti Titanicu) a textárstvu. V roku 1992 založil produkčnú spoločnosť Welcome Film. Podieľal sa na výrobe seriálu „Slovenský bigbít“.

Z prvého manželstva má dcéry Katarínu a Dušanu. S Evou Vejmělkovou má dve dcéry, Taru a Ritu. Žije v Havířove.

 Filmografia 
 1979: Smetiarska etuda krátky film
 1984: Falošný princ
 1985: Fontána pre Zuzanu
 1986: Utekajme, už  ide!
 1988: F.T. (Future Terrestrial)
 1989: Rabaka
 1991: Dido televízna trilógia
 1993: Fontána pre Zuzanu 2
 1993: Karel Kryl - Kdo jsem...?
 1996: Suzanne
 1999: Fontána pre Zuzanu 3
 2008: Cinka Panna
 2018: Keď draka bolí hlava

 Ocenenia 
2008 – Krištáľové krídlo v kategórii publicistika a literatúra spoločne s Ľubošom Juríkom a Jozefom Šuhajdom za obsiahlu knihu Slovenský bigbít, ktorej súčasťou sú 3 DVD s 1O-dielnym televíznym seriálom, sa stala jednou z najúspešnejších kníh roku 2008. Na viac ako 400 stranách sú zachytené plodné šesťdesiate roky cez rockovú a beatovú hudbu, ale aj cez názory, ideály a nádeje vtedajšej mladej generácie. Kniha je aj dokumentom o desaťročí, ktoré patrilo medzi najvzrušujúcejšie obdobie minulého storočia.

 Referencie 

 Externé odkazy 
 Oficiálna stránka 

Kategória:Slovenskí filmoví režiséri
Kategória:Slovenskí scenáristi
Kategória:Slovenskí hudobní skladatelia
Kategória:Pracovníci Slovenského rozhlasu
Kategória:Držitelia Krištáľového krídla
Kategória:Absolventi Filozofickej fakulty Univerzity Komenského v Bratislave
Kategória:Absolventi Vysokej školy múzických umení
Kategória:Osobnosti z Moravian